b'\n_START_ARTICLE_\nSlovenska mladinska knji\xc5\xbeevnost od 1941\n_START_SECTION_\nUvod\n_START_PARAGRAPH_\nPartizanska mladinska knji\xc5\xbeevnost je v literaturi slabo predstavljena, kar lahko razumemo kot posledico dejstva, da so bila besedila, ki so nastajala med narodnoosvobodilnim bojem, napisana\xc2\xa0\xc2\xbbza dana\xc5\xa1njo rabo\xc2\xab, posve\xc4\x8dena in podrejena ideji osvobodilnega boja, zato so bila literarnim zgodovinarjem manj zanimiva. Tudi raziskovalci slovenske mladinske knji\xc5\xbeevnosti to obdobje ve\xc4\x8dinoma kar izpustijo in tako si je mogo\xc4\x8de ustvariti napa\xc4\x8den vtis, da je v \xc4\x8dasu narodnoosvobodilnega boja nastajala le knji\xc5\xbeevnost za odrasle. Pregled kartoteke partizanskega tiska, ki jo vodi Arhiv Republike Slovenije, nam dokazuje, da to ne dr\xc5\xbei. Celotni mladinski tisk med narodnoosvobodilnim bojem v Sloveniji \xc5\xa1teje okoli petinsedemdeset listov in sedemnajst samostojnih publikacij, od katerih je le manj\xc5\xa1i del namenjen mlaj\xc5\xa1im bralcem. Listi so pokrivali vse slovensko nacionalno ozemlje, vendar pa je bilo njihovo izhajanje odvisno od razmer na okupiranem in osvobojenem ozemlju. V periodiki je bilo natisnjen tudi ve\xc4\x8dji del leposlovja.\n_START_SECTION_\nOsvobodilni tisk za mladino\n_START_PARAGRAPH_\nMladinski tisk je vzgajal, izobra\xc5\xbeeval, politi\xc4\x8dno mobiliziral, objavljal programe dela in nalog vseh mladinskih organizacij, razkrinkaval sovra\xc5\xbeno propagando, pozival k bojkotu prireditev, ki jih je organiziral okupator. Propagiral je tekmovanja, poro\xc4\x8dal o delu mladine, o pomembnih politi\xc4\x8dnih dogodkih doma in po svetu, poskrbel pa je tudi za razvedrilo (kri\xc5\xbeanke, rebusi ipd.). Delimo ga na mladinske \xc4\x8dasopise na centralne liste s pokrajinskimi ponatisi, pokrajinske in okro\xc5\xbene liste ter voja\xc5\xa1ke mladinske liste. Centralni mladinski listi so bili: Mlada Slovenija, priloga Slovenskega poro\xc4\x8devalca kot glasilo Mladinske osvobodilne fronte slovenskega naroda (1941-1943); Mladina (1943-1945); Mlada pest, Mlada pest, glasilo Pokrajinskega komiteja Zveze komunisti\xc4\x8dne mladine Jugoslavije (1943-1945)._NEWLINE_Pokrajinski in okro\xc5\xbeni mladinski listi so bili: Mladina - gorenjska, primorska in \xc5\xa1tajerska izdaja; Mladi puntar, glasilo Zveze slovenske mladine za Primorsko; Mlada Bela krajina, glasilo Zveze slovenske mladine za Belo krajino svoje glasilo idr._NEWLINE_Veliko je bilo voja\xc5\xa1kih listov za mladino: Gorenjska mladina. Odredni skojevski list Jeseni\xc5\xa1ko-bohinjskega odreda; Juri\xc5\xa1. Mladinski \xc4\x8dasopis 1. bataljona III. VDV brigade; Klic mladine. Glasilo mladih III. brigade VDV; Mi gremo! List SKOJ-a II. bataljona; Mlada rast. SKOJ IX. SNOUB tehn. XVIII. divizije; Mlade sile. SKOJ-evski list V. SNOUB I. Cankar; Mladi borec. Glasilo mladine IV. SNOUB Ljuba \xc5\xa0ercerja; Mladi borec. Glasilo mladine XIII. SNOUB Mirka Bra\xc4\x8di\xc4\x8da; Mladi junak. Glasilo SKOJ-a VIII. SNOUB; Mladi kova\xc4\x8di. Glasilo SKOJ-a pri \xc5\xa1tabu IX. korpusa NOV in POJ; Mladi strelec. Glasilo mladine Belokranjskega odreda; Mladi topni\xc4\x8dar. Pi\xc5\xa1e mladina artilerije XV. divizije NOV in POS idr.\n_START_SECTION_\nOsvobodilni tisk za otroke\n_START_PARAGRAPH_\nMed t. i. osvobodilnim tiskom so bila tudi posebna glasila za otrok, ki so tako kot mladinska slu\xc5\xbeila narodnospodbudnemu delovanju, politi\xc4\x8dni vzgoji, dvigovanju bojne morale, razvijanju vrednot narodnoosvobodilnega boja in branju v \xc5\xa1oli. V teh glasilih so objavljali popolnoma neznani, pa tudi \xc5\xbee pred vojno uveljavljeni avtorji. Glasila, kot so Gorenjski pionir, Slovenski pionir, Pionir, Novi rod itd., so uporabljali v partizanskih \xc5\xa1olah tudi kot nadomestna berila, zato so v njih ponatiskovali tudi Pre\xc5\xa1ernove in \xc5\xbdupan\xc4\x8di\xc4\x8deve pesmi, pesmi Anice \xc4\x8cernejeve, Mirka Kun\xc4\x8di\xc4\x8da, odlomke iz Cankarjevih in Bevkovih del itd., otro\xc5\xa1ke pesmi so objavljali Tone Seli\xc5\xa1kar, France Kosma\xc4\x8d, Venceslav Winkler idr. Otrokom so bile namenjene tudi \xc5\xa1tiri bro\xc5\xa1ure: Pravljica o Osvobodilni fronti (Janez Perov\xc5\xa1ek - Pelko), Neko\xc4\x8d je bil ... (Milo\xc5\xa1 Ziherl - Mi\xc5\xa1o), ponatis \xc5\xbdupan\xc4\x8di\xc4\x8deve zbirke Ciciban in Bevkov prevod pravljice Branka \xc4\x8copi\xc4\x8da Na\xc5\xa1im pionir\xc4\x8dkom.'